LV Eiropas Savienības Oficiālais Vēstnesis C 338/10

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 338/07)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

POLVORONES DE ESTEPA

ES Nr.: ES-PGI-0005-01218 – 24.03.2014.

ACVN ( ) AĢIN ( X )

1. Nosaukums

Polvorones de Estepa

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

Nosaukumu Polvorones de Estepa tradicionāli izmanto, lai apzīmētu Ziemassvētku saldumu veidu, ko ražo Estepā. Produktu kopš vairāk nekā simts gadiem ražo pēc vienas un tās pašas receptes, ko pazīst ar nosaukumu Polvorones de Estepa. To var piedāvāt iesaiņotu atsevišķi vai kopā ar citiem tipiskiem Ziemassvētku saldumiem.

Polvorón ir no mīklas klaipa iegūts cepeškrāsnī cepts izstrādājums, kas veidots no šādu izejvielu maisījuma: kviešu milti, cūku tauki, pūdercukurs (smalki malts cukurs), mandeles, kanēlis un dabiskās garšvielas (citrons vai vaniļa), turklāt kā alternatīvu sastāvdaļu var izmantot krustnagliņas.

Atkarībā no mandeļu satura šos konditorejas izstrādājumus iedala:

— mājamatniecībā gatavotos konditorejas izstrādājumos,

— konditorejas izstrādājumos ar mandelēm / tradicionālajos konditorejas izstrādājumos.

Produkts Polvorones de Estepa ir ceptu kastaņu krāsā, pēc konsistences tas ir smalks, maigs, kraukšķīgs un ārpusē blīvs, bet iekšpusē mīksts [un drupans]; tā virsa ir nedaudz saplaisājusi, bet ēdot tas ir maigs. Tam ir ieapaļa forma, tas ir apkaisīts ar pūdercukuru, tā diametrs ir 4–7 cm, biezums 2,5 cm, bet svars nepārsniedz 50 g gabalā.

Turklāt produktiem, kas ražoti ar nosaukumu Polvorones de Estepa, jāatbilst še turpmāk norādītajiem fizikāli ķīmiskajiem parametriem.

— Mitruma saturs: zemāks par 7,5 %.

— pH: mazāks par 6,5.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Polvorones de Estepa gatavo no šādām izejvielām un šādās proporcijās: kviešu milti (40–50 %), cūku tauki (20–25 %), pūdercukurs (22–27 %), kanēlis (0,1–1 %), dabiskās garšvielas (0,01–1 %), krustnagliņas (0–1 %) un mandeles (konditorejas izstrādājumiem ar mandelēm / tradicionālajiem konditorejas izstrādājumiem: ≥ 8 %, mājamatniecībā gatavotiem konditorejas izstrādājumiem: ≥ 15 %).

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Gatavošanas process sākas ar izejvielu atlasi.

Pēc izejvielu salāgošanas tās samaisa, tad mīklu sadala, veidojot gabalus, ko ievieto cepeškrāsnī cepšanai. Iegūtos Polvorones de Estepa pēc tam novieto atdzesēšanai, lai produkta temperatūra pirms tā iepakošanas būtu zemāka par 10 °C.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai saglabātu produkta kvalitāti, nepieļaujot tā sažūšanu, sasmakšanu, salūšanu trausluma dēļ utt., tā iepakošana veicama noteiktajā ģeogrāfiskajā apgabalā. Produktu iesaiņo atsevišķos iepakojumos uzreiz pēc tā pagatavošanas, izmantojot kādu no še turpmāk uzskaitītajām metodēm:

— mehanizēti – termiski noslēdzamā papīra–celofāna plēvē, izmantojot horizontālās flow-pack iepakošanas iekārtas,

— ar rokām vai mehanizēti – dubultā smalkā ietinamajā papīrā.

Šie produkti iepakojami pēc to atdzesēšanas un tā, lai saglabātos to fizikāli ķīmiskās un organoleptiskās īpašības, kas aprakstītas 3.2. punktā, kā arī tā, lai tos varētu vieglāk pārcilāt un nepieļautu tvaika kondensāciju individuālajos iepakojumos.

3.6. Ar reģistrēto nosaukumu apzīmētā produkta marķēšanas īpašie noteikumi

Gan uz individuālajiem iepakojumiem, gan uz [kartona] kārbām, kurās ievieto tikai ar šo nosaukumu apzīmētos produktus, ir jābūt etiķetēm, kurās obligāti atveidots apzīmējums Indicación Geográfica Protegida (aizsargāta ģeogrāfiskās izcelsmes norāde), uzdrukāts nosaukums Polvorones de Estepa un atveidots reģistrētā nosaukuma logotips, kas norādīts še turpmāk.

Ja kārbās ir arī citi produkti, kas nav apzīmēti ar šo “aizsargāto ģeogrāfiskās izcelsmes norādi”, tad kārbās ietilpstošos Polvorones de Estepa var identificēt pēc individuālajiem iepakojumiem un var izmantot šīs AĢIN logotipu. Turpretī uz asortu iepakojuma ārpuses norāda vienīgi to, ka minētā kārba satur Polvorones de Estepa IGP, nenorādot šīs AĢIN logotipu.

4. Ģeogrāfiskā apgabala īsa definīcija

Estepas (Estepa) pilsēta Seviļas (Sevilla) provincē.

5. Saikne ar ģeogrāfisko apgabalu

Produkta saiknes ar ģeogrāfisko apgabalu pamatā ir produkta reputācija. Šāda reputācija produktam ir jau vairāk nekā gadsimtu, un visu šo laiku šos saldumus gatavoja pēc vienas un tās pašas receptes; tas nozīmē, ka tieši vai netieši liela daļa Estepas iedzīvotāju gatavo šādu produktu dažus mēnešus pirms Ziemassvētkiem — no septembra līdz decembrim.

Polvorones de Estepa izcelsme datējama ar XVI gadsimtu. Svētās Klāras klostera arhīvu dokumentos atrodamas ziņas, ka darbā tika pieņemti konditori, lai apmierinātu pieprasījumu no Seviļas vai Madrides, uz kurieni klosteris sūtīja savus pagatavotos produktus. Klosterī saglabājušās atsauces uz Polvorones de Estepa gatavošanu pēc senas receptes no labības produktu maisījuma ar cūku taukiem, kas palika pāri no decembrī kauto cūku liemeņiem; ar to izskaidrojams fakts, ka šā salduma patērēšana jau kopš pirmsākumiem saistīta ar Ziemassvētkiem. Produktu gatavoja mājsaimniecībās, izmantojot veidnes, kuru forma saglabājusies līdz mūsu dienām.

Pašreizējā polvorón izgudrotāja ir Micaela Ruiz Téllez, iesaukta par La Colchona, kas dzimusi Estepā, 1824. gadā, bet mirusi 1901. gadā. Viņai pirmajai radās doma, kura bija Polvorones de Estepa pamatā un pēc kuras tos sāka gatavot tādus, kādus tos pazīstam arī šodien, jo viņai izdevās panākt to, ka šis konditorejas izstrādājums gan saglabājas mīksts [un drupans] iekšienē, taču nesadrūp, pateicoties tam, ka cepeškrāsnī sažūst vienīgi tā ārpuse. Turklāt, iegūstot tīrākus miltus un uzlabojoties to grauzdēšanas procesam, produkts ir kļuvis vēl mīkstāks, nekā tas bija pēc sākotnējās receptes.

Pierādījumi par to, ka produkts piedāvāts tirdzniecībā ar šo aizsargāto nosaukumu, rodami, sākot ar 3. Madrides lauksaimniecības gadatirgu 1959. gadā.

Par produkta reputāciju liecina turpmāk uzskaitītās atsauces un publikācijas.

Projektā INVENTARIO ESPAÑOL DE PRODUCTOS TRADICIONALES, kas publicēts 1996. gadā un ko Eiropas Savienības finansējusi, lai popularizētu Eiropas lauksaimniecības mantojumu, Polvorones de Estepa iekļauts kā tradicionāls produkts. Polvorones de Estepa ietverts arī grāmatā CATALOGACIÓN Y CARACTERIZACIÓN DE LOS PRODUCTOS TÍPICOS AGROALIMENTARIOS DE ANDALUCÍA.

Darbā GUÍA ALIMENTACIÓN MEDITERRÁNEA, ko izdevis Valsts lauksaimniecības un zivsaimniecības attīstības uzņēmums (Consejería de Agricultura y Pesca), Polvorones de Estepa ierindots starp raksturīgajiem produktiem Vidusjūras reģiona pārtikas tradīcijā, ko UNESCO 2010. gadā iekļāva Cilvēces nemateriālā kultūras mantojuma reprezentatīvajā sarakstā.

Turpmāk sniegtas dažas no daudzajām atsaucēm preses izdevumos.

— Žurnālā Gastronomía y Enología (1987. g. janvāra numurā) sniegtas ziņas par produktu Polvorones de Estepa, tā tradīciju un saikni ar Estepas pilsētu, kā arī tā reputāciju un plašo pazīstamību.

— Periodikas izdevuma El Correo de Andalucía1989. gada 20. decembra numurā minēta atsauce uz produktu Polvorón de Estepa un tā saikni ar Ziemassvētkiem.

— Žurnāla Alforja1989. gada 30. septembra numurā stāstīts par Polvorón de Estepa vēsturi un simtgadīgo recepti.

— Žurnāla Financial Food 1991. gada oktobra numurā publicēts sīks Estepas saldumu saraksts, kurā ietverts produkts Polvorón de Estepa.

— Periodikas izdevumos Diario de Córdoba (2007. gada 7. decembra numurā) un ABC (2008. gada 26. decembra numurā) atrodamas atsauces uz Polvorón de Estepa un tā patērēšanu Ziemassvētku svinībās, kuru laikā ar to mēdz cienāt ceļotājus vilcienos, kas traucas pa AVE dzelzceļu tīklu.

— Laikraksta The New York Times2013. gada 27. decembra numurā norādīts, ka Polvorón ražo Estepas pilsētā, dota informācija par tā recepti, vēsturi un tradīciju.

Atsauce uz specifikācijas publikāciju

(šīs regulas 6. panta 1. punkta otrā daļa)

Ar nosaukuma specifikācijas pilno tekstu var iepazīties, izmantojot šo saiti:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_Polvorones_Estepa.pdf

vai tieši apmeklējot Lauksaimniecības, zivsaimniecības un lauku attīstības ministrijas (Consejería de Agricultura, Pesca y Desarrollo Rural) mājaslapu

(http://www.juntadeandalucia.es/agriculturaypesca/portal) pa šādu piekļuves ceļu: Industrias Agroalimentarias / Calidad y Promoción / Denominaciones de Calidad / Productos de panadería y repostería, specifikācija ir pieejama pie attiecīgā kvalitātes nosaukuma.

(1) OV L 343, 14.12.2012., 1. lpp.